De sidste varer skal på plads, før Klaus Andersen er klar til at slå dørene op til Vester Thorups nye købmandsbutik. Han har i forvejen Min Købmand i Fjerritslev, men tror på, at der er en forretning i også at sælge blandt andet mælk, slik og te til Vester Thorups 241 indbyggere. - Nu har jeg vidst, hvad der er solgt for tidligere, og hvilke muligheder, der er herude med alle sommerhusene, og med, at folk vil handle lokalt. Så jeg er ikke nervøs, siger Klaus Andersen. 30 kilometer mod øst - nærmere bestemt i Halvrimmen - lukkede den tidligere købmandsbutik i begyndelsen af året. Borgerne i byen, som har lidt over 600 indbyggere, satte gang i en indsamling, og på rekordtid blev der samlet 950.000 kroner ind. Siden har de lånt 850.000 og købt den tidligere købmandsbutik. Her rykker Louise Møller nu ind som byens nye købmand. - Man kan næsten ikke få armene ned, fordi det er jo helt vildt, at der er så stor opbakning. De vil kun mig det bedste. Det betyder alt, siger Louise Møller, som holder første åbningsdag på lørdag. Lokal opbakning er afgørende En række frivillige hjælper til med at få butikken gjort åbningsklar, og tirsdag takker byens nye købmand for hjælpen med pølser og brød. De mange lokale kræfter er dog også taknemmelige for, at Louise Møller tør satse på at drive butik i byen. - Det betyder rigtig meget for byen, og det allervigtigste er selvfølgelig, at vi kan komme til at handle igen, fordi det har vi virkelig savnet. Min kone har ikke kørekort, men nu kan hun stikke lige over vejen og handle, siger Preben Olesen fra Halvrimmen, som er en af de frivillige, der har været med til at få butikken genåbnet. Netop den store lokale opbakning får Louise Møller til at tro på fremtiden, selvom hun nok ikke prismæssigt kan konkurrere med de større supermarkeder i nabobyerne. - Jeg forventer, at det bliver en kæmpesucces, at vi åbner i Halvrimmen igen, og jeg kan mærke på hele byen, at de savner deres købmandsbutik, siger Louise Møller. I Vester Thorup skal der stadig knokles i mange timer, før butikken åbner på lørdag. De sidste varer skal på plads, og alle prisskiltene skal op. Og så har købmanden et es i ærmet til åbningsweekenden. - Der er en hel side med vanvittige slagtilbud. Det kan jeg godt indrømme allerede nu, siger Klaus Andersen. I Vester Thorup håber man på via anparter at kunne samle nok penge ind til, at der kan bygges en ny butik i løbet af de kommende år.

Referat:
I en tid, hvor inflation og høje energipriser presser mange mindre butikker, går to nordjyske landsbyer nu mod strømmen.